
CINCUENTA Y OCHO DETENCION 
RELACIONA CU EVENTO DI JOUVERT 
MORNING Y LIGHTING PARADE 


POLITICONAN MES 
A DUNA POLITICA 
E APODO DI 
“CORUPCION” 


PROMOCION NA MIAMI 
PA ARUBA COMO ISLA 
PRO MATRIMONIO 
MESUN SEXO 


CORTE: 


MORTO DI CHAUFFEUR 
DEN ACCIDENTE FATAL 
11 DI NOVEMBER 2020 NO 
TA CULPA DI ACUSADO 

A 
ruba tabatin un fin di siman basta pisa cu dos evento 
grandi cu a pone hopi Polis riba pia pa controla situa- 
cionnan cu por a bay for di man. Si cuminsa cu e Jouvert 
Morning diasabra marduga pa e Lighting Parade na Oranjes- 
tad, tabatin en total 58 detencion. 
E Jouvert Morning a start diasabra madruga pa 3:55. Cuerpo 
Policial pa e evento aki a pone 128 personal riba pia. 


Diferente departamento di Cuerpo Policial a traha hunto entre 
otro Mobiele Eenheid (ME), Polis Uniforma, Departamento di 
Recherche, Personal administrativo, departamento di trafico 
y planologie, AE, Mobiel Commando y como tambe personal 
di CEA. 
Pa 9or mainta parada a jega su final y durante e evento aki 
a detene 19 persona cu a causa problema sea pa siguridad 
of pa e participantenan. 


Segun e informe oficial di Polis, e detencionnan tabata a 
base di posesion di arma blanco, droga, bringamento, bura- 
cheria, of pa no sigui ordo di polis. 
E suma total pa loke ta Faya bo Haya ta Afl.12970,-. E multa 
di mas halto a duna na un solo persona tabata di 1800 
florin. Si haci un comparacion cu e parada prome cu esey cu 
tabata na 2020 por bisa e tabata menos. Na 2020 tabatin 
21 detencion. 


Sinembargo despues di e parada aki tabatin mas deten- 
cion, haci door di Unidad Motorisa. A tene control durante 
y despues di Jouvert Morning na puntonan strategico, entre 
otro banda di La Granja tabatin basta brommer policial 
staciona. A detene 24 persona en total. 
A controla un total di 180 vehiculo di motor y a detene 24 
chauffeur bao di influencia di alcohol, di cual 7 tabata hende 
muhe. Durante e control aki 8 chauffeur a perde nan rijbe- 
wijs “ ingevorderd” y nan lo mester presenta dilanti hues pa 
trata nan caso. 


LIGHTING PARADE 2023 
Diasabra anochi pa 8or SMAC hunto cu Cuerpo Policial a 
haci inicio di e Lighting Parade. E anochi aki tabata tin 6 
grupo y mas o menos 2400 participante. Pa e anochi a pone 
un total di 205 personal riba pia. 


Diferente departamento di Cuerpo Policial a traha hunto entre 
otro Polis Uniforma, ME, AE, Departamento di Recherche, 
Motor Unit, K-9 , Personal administrativo, Mobiel Commando, 
departamento di planologie y tambe personal di CEA. 
Pa 0055 e cabes a yega ex-DOW y pa 01:55 di diadomingo 


madruga el a yega su final. E aña aki tabatin 12 detencion. 
Aña 2020 tabata tin 15 detencion . 


RESULTADO DI UNIDAD MOTORISA 
Despues di Lighting Parade y na puntonan strategico unidad 
motorisa a eherce su controlnan. 
Un total di 3 persona a keda deteni pa maneha auto bou 
influencia di alcohol. 


Cuerpo Policial ta keda conseha si bo ta bebe no stuur. 
Unidad motorisa lo keda controla prome, durante y despues 
di evenementonan di carnaval. 


Cincuenta y ocho detencion relaciona cu 
evento di Jouvert Morning y Lighting Parade 

F 
in di siman tras di lomba Corte a 
dicta sentencia den e accidente fa- 
tal cu a tuma luga dia 11 di november 
aña 2020. E homber de Cuba a perde 
su bida despues cu e auto den cual e 
tabata a bay dal den un mata di kwihi y 
e impacto a sak’e for di e vehiculo. Den 
e accidente aki, segun rapport di Polis, 
tabatin un otro auto mas envolvi. Cu ta 
esun maneha pa Ricardo Gayle. Pero e 
chauffeur aki no a para y a sigui core. 
Te dies dia despues a logra hay’e y a 
detene. 
El a declara den corte cu e no tabata 
responsabel pa e accidente aki. El a 
sigui core pasobra el a spanta ya cu e 
no tin rijbewijs. Pero e no a ocasiona e 
accidente. 


Den e caso aki e tabatin e acusacion 
principal cu ta “dood door schuld”, 
pero di esaki Corte a declar’e liber ya 
cu no a proba cu el core di un forma 
iresponsabel. 
Pero su forma di actua den trafico si por 
wordo considera cu el a trece peligro 
pa trafico. Esaki ta acusacion 1 subsid- 
iario. Tambe el a haci su mes culpabel 
di a bandona e sitio despues di un acci- 
dente y maneha sin rijbewijs. 
Loke cu a pasa e anochi en cuestion, 
basa riba datonan acumula, ta cu el 
a pasa algun auto y e chauffeur di e 
Suzuki Baleno a haci mesun cos. 


Dado momento e chauffeur di e Baleno 
kier a pasa e acusado y e otro auto 
su dilanti. Na momento cu e Baleno 
tabata banda di e auto di e acusado, e 
ultimo aki tambe a hala na banda robes 
pa pasa e vehiculo su dilanti. Esaki a 
causa cu e victima a perde control riba 
stuur, a slip, bolter y dal den e mata di 
kwihi. E impacto a sac’e y el a fayece di 
e lesionnan ricibi. 
Loke no por a saca afo di ningun 


declaracion ni di videonan, cu e 
dosnan aki tabata pusta. E solo hecho 
cu ambos tabata pasa auto no ta nifica 
cu nan tabata pusta. No por a proba 
tampoco cu e acusado Gayle tabata 
maneha na un velocidad halto. E auto 
su dilanti tabata core 50 pa 60 pa ora y 
no a proba cu e tabata core hopi pega 
cu ne. 
No por bisa tampoco cu e hecho cu e no 
a mantene suficiente distancia tabata 
di influencia riba e sucedido. Si por 
a proba a bae di e diferente declara- 
cionnan cu e acusado a trata di pasa 
e auto su dilanti y no a paga tino pa ta 
consciente cu e victima tambe tabata 
purba di pase. Esaki ta un fout di trafico 
y esaki no ta suficiente pa hustifica e 
conclusion cu e lo a core iresponsabel. 
Tambe tin indicacion cu e victima mes 
tabata pasando auto na velocidad halto 
y no a pone su señal pa esaki tampoco. 


Pa e motibonan ariba menciona Corte 


mester declar’e liber di e acusacion 
principal. Pero si por proba e parti cu 
el a pone trafico den peligro. 
Tambe a proba cu el a bandona e sitio 
despues di accidente. Y cu e no tabatin 
rijbewijs. 
Hues a splica tambe cu e acusado 
door di no paga bon tino ora cu el a 
bay pasa auto, e no a mantene su mes 
na reglanan di trafico. Den e caso aki 
e consecuencianan di e sucedido dn 
trafico ta cu e victima a fayece. 


A condene na 40 ora di trabou pa 
comunidad of 20 dia cera. A otorga un 
suma di 3320 pa gastonan cu e viuda 
mester a haci pa regla su permiso 
despues cu su casa a fayece. Pa loke ta 
e gastonan di entiero , Corte a rechasa 
esaki. E gastonan aki a wordo paga, 
no door di e viuda pero otro miem- 
bronan di e famia. E resto di demanda 
a wordo rechasa y a conseha e viuda 
pa cuminsa un caso civil. 


Corte: 


Morto di chauffeur den accidente fatal 
11 di november 2020 no ta culpa di acusado 

D 
rs Shailiny Tromp Lee, Parlamentario pa fraccion di MEP, a reac- 
ciona riba e accion hudicial cu a tuma luga siman pasa na caso 
di dos ex Minister di su partido MEP pero tambe e decision di e caso 
Ibis caminda Corte di Casacion na Den Haag, a sostene e decision di 
Corte Superior contra di ex Minister Paul Croes. 
Parlamentario Tromp Lee ta haya sumamente preocupante e 
casonan cu ta sigui bin riba mesa caminda politico- y gobernan- 
tenan ta wordo sospecha di a haci nan mes culpabel na un of otro 
caso di fraude of corupcion. E casonan aki ta kibrando e confiansa 
cu pueblo mester tin den su politiconan y esaki a sigui aporta na e 
fama cu pueblo ta kere cu politiconan tin caba, esta cu tur politico 
ta ladron, tur politico cu crea fraude, cu tur politico haya nan mes 
den un of otro posicion publico, ta pa nan beneficia nan mes person- 
almente. 


AWEMainta kier mustra aki cu e deber y obligacion di un politico, di 
un parlamentario y di un gobernante, cu a pidi y haya confiansa di e 
pueblo votado, tur mester ta hendenan decente y sincero, hendenan 
cu ta haya sosten di pueblo pa haci bida di pueblo mas miho y mas 
trankilo. Sinembargo desde cu Aruba a haya su Status Aparte na 
1985, un parti masha esencial di e ‘confrontacion’ politico pa logra 
e poder politico, a bay perdi, esta caminda tabata culpa Corsou 
practicamente di tur loke tabata bay malo riba e isla. 


Algun tempo despues politiconan cu tambe a bira den cierto sentido 
“autonomo,” a inventa un otro ‘scoop’ politico cu a bira e arma 
politico mas fuerte den politica di Aruba, cu tabata e acusacion 
di rivalnan politico pa corupto of cu nan lo ta meti den asuntonan 
di corupcion. Ta di lamenta te ainda, cu organisacionnan politico 
no ta bataya cu otro a base di e programa di gobernacion cu nan 
ta presenta na pueblo pa asina pueblo por husga y dicidi pa cual 


partido e ta vota. A pasa ayanan largo, eleccion tras di eleccion 
acusando otro di ta corupto y awor e influencia aki a tuma un rumbo 
dificil y sin duda un rumbo cu hasta a hinca e sistema legal den un 
skina sin salida. 


Casonan di entre otro Ibis, caso Avestruz, caso Flamingo, sin duda 
ta casonan cu nunca pero nunca mester a yega Ministerio Publico 
pero a traha un scenario, a crea henter un infrastructura politico cu 
mester a mustra riba corupcion pero cu tabata un tradicion pa mas 
di 30 aña caba den casi tur organisacion politico. 
Parlamentario Shailiny Tromp Lee tin como tarea pa controla, coregi, 
interpela y clarifica maneho di cualkier gobierno cu ta na mando 
pero for di momento cu miembronan di Parlamento mes scoge pa 
acepta cierto desaroyonan politico caminda ta gobierno ta dicidi riba 
Parlamento, eynan ta mas cu claro cu ta habri caminda pa Husticia 
mete su mes den asuntonan politico. 
Tanto caso di Besaril, cu mester a wordo coregi for di masha tempo, 
dor di exigi pa e bin Aruba y bin clarifica su maneho, caminda 
Parlamentarionan manera Tromp Lee y tur otro 20 parlamentario, 
ta mustra madurez y pone nan interes politico un banda y para pa 
interes di pueblo, e ora e cosnan aki lo stop. 


E palabra “corupcion” a bin ta nabega for di introduccion di Status 
Aparte den nos sistema politico, caminda politiconan rival ta tribi di 
subi un podium pero mas tanto ta mal uza e poder di inmunidad den 
parlamento, pa pinta rivalnan politico di corupcion, di ta ladron ki 
ora cu nan kier. 


Pa colmo e politiconan aki ta bisti bachi cu dashi, shimis elegante 
y cu tasnan caro, pa yena nan boca cu acusacion di corupcion sin 
cu esaki ta hustifica of al caso, contal cu e rival wordo pinta malo 
den bista di pueblo votado. E cambio lo yega ora cu parlamentari- 
onan manera drs Shailiny Tromp Lee realmente cuminsa tuma nan 
poder legislativo na serio, kitando nan bachi politico asina cu nan 
bira legislado den defensa y proteccion di henter pueblo di Aruba. 


B 
ishita di e crucero Atlantis siman pasa cu a trece 5 mil pasahero 
‘gay’ Aruba, a causa hopi conmocion den comunidad pero tam- 
be den diferente sector di comunidad. No ta prome bes c’un crucero 
cu hendenan gay a bishita Aruba pero na e ocasion aki varios com- 
erciante a participa den yama bon bini na un grupo asina grandi di 
turista, hopi di nan actuando normal, hopi bisti mas liviano posibel 
y tambe algun cu a cana riba caminda publico casi sunu. 


E evento cu a wordo organisa na e beach di Surfside, a bira suma- 
mente popular cu e bishitantenan kendenan a gosa di musica, a 
baila pa oranan largo, gran mayoria comportando nan mes adec- 
uadamente pero algun cu a perde respet pa nan mes y pa otronan. 
Grabacionnan cu a bay rond riba social media a duna algun situa- 
cion hopi vulgar y esaki a causa un impacto den comunidad, hunto 
c’un tipo canando c’un dental flos riba caya publico cu solamente 
un tela driehoek su dilanti pa cubri su parti abou. 


Por lo general e bishitantenan a percura pa momentonan alegra 
den centro di Oranjestad y otro caminda cu nan a bishita y sin duda 


nan a gasta hopi placa den e sector comercial. 
E bishita aki sin duda a duna Aruba den exterior pero principal- 
mente na Miami Florida, un popularidad den e comunidad gay ya cu 
e grupo grandi di gaynan cu a pasa di bishita siman pasa, a propaga 
e isla di Aruba di tin un comunidad hopi respetuoso y amabel mes 
caminda e aceptacion pa e ‘gay comunity’ ta hopi grandi. 


AWEMainta a ricibi informacion for di Miami, cu ya caba Aruba ta 
wordo promovi como un isla cu ta permiti y promove matrimonio 
di mesun sexo mientras cu e bishita di Atlantis sin duda a laga un 
impresion sumamente positivo atras y cu esaki ta wordo promovi 
tambe na Miami den e comunidad di esunnan gay. 


Informacion extra oficial ta mustra cu ya tin promocion bayendo 
rond pa nos isla pero ainda no por sigura si e promocion aki si Aruba 
Tourism Authority ta esun cu ta envolvi cu e promocion aki of ta un 
ke otro compania di promocion na Miami ta haciendo esaki. 
Sin duda e proximo bishita di Atlantis of cualkier otro crucero cu 
ta organisa e tipo di biahenan aki lo conoce algun adaptacion pa 
reglanan di comportacion y loke ta aceptabel y no ta aceptabel 
pero tin tur indicacion cu siman pasa turismo di Aruba a conoce un 
otro impacto grandi pa e isla. 


Politiconan mes a duna politica 
e apodo di “corupcion” 


Promocion na Miami pa Aruba como 
isla pro matrimonio mesun sexo 

E 
cifranan di turismo pa cu luna di januari ta 
conoci y ta hopi atentado. Minister di Tur- 
ismo y Salud Publico sr. Dangui Oduber ta satis- 
fecho con e comienso di aña 2023 a habri. Aña 
2023 a habri mescos cu aña 2022 a cera, esta 
cu hopi exito. 


Den luna di januari 2023 Aruba su turismo a 
surpasa cifranan di januari 2019 cu tabata un 
aña record den turismo. Den luna di januari a 
registra un recuperacion total di 105% den 
comparacion cu aña 2019. 


Aruba su mercado mas grandi y importante cu 
ta e mercado Mericano a mira un recuperacion 
di 113% den januari 2023 den comparacion cu 
januari 2019. Aruba a ricibi den januari 2023 
un total di 98,942 turista compara cu e 93,953 
turista den januari di aña 2019. 


Esaki ta un crecemento di 4,989 turista. Aruba ta 
sigui ta un destinacion hopi bishita, hopi gusta y 
cu turistanan tin hopi interes pa bishita. P’esey 
ta importante pa keda haci inversionnan den 
producto Aruba pa nos por keda competitivo. 


Segun e mandatario ta importante pa remarca 
cu Aruba ta e di 2 pais na mundo cu a recupera 
su turismo di e forma aki. 
Esaki ta demostra e resiliencia di Aruba, e maneho 
cu Minister Oduber a bin ta hibando y e partner- 
ship y bon cooperacion den e sector turistico di 
parti Aruba Tourism Authority (ATA), Aruba Ports 
Authority (APA), Aruba Airport Authority (AAA), 
Aruba Hotel and Tourism Association (AHATA) y 
Aruba Time Share Association (ATSA) pa logra 
esaki. 


Minister Dangui Oduber 


Luna di januari 2023 a habri cu 98.000 turista! 


Un tremendo comienso di aña pa turismo 

D 
iasabra mainta despues cu Jouvert Morning taba- 
ta cabando, polis motorisa tabata tene control di 
trafico na Savaneta, dilanti La Granja. Un Kia Sportage 
cora a bin di pariba full speed y no a respeta ordo di 
polis pa para, e la sigui core bay direccion pabou, me- 
sora tres polis motorisa a sali su tras y dilanti di ex 
keurings lokaal poco pariba di rotonde di Pos Chiki- 
to nan a logra para e auto. E chauffeur tabata bou in- 
fluencia, e la wordo deteni y transportwagen di CEA a 
pasa busk’e hibe warda di Balashi caminda e lo mester 
a presenta dilanti sub fiscal y despues cu e ricibi  su 
boet e lo por wordo laga den libertad. E auto a wordo 
laga atras dilanti ex keuringslokaal. 


D 
iasabra mainta mientras cu e parada di Jouvert Morning ta- 
bata pasando den cayanan di San Nicolas, e unidad di po- 
lis motorisa tabata teniendo un control basta severo den area di 
Savaneta pa Pos Chikito. Mayoria di auto a respeta ordo di polis, 
algun no lo a pone tino of tabata burachi cu no a mira polis mes. 
Esaki a sosode cu un hoben tambe cu tabata bayendo abou y no 
a respeta ordo di polis. Mesora dos unidad motorisa di polis a 
bay su tras y riba e caminda di Sabana Basora pa bay Franse Pas 
nan a logra para e auto y detene e chauffeur. 
Transportwagen di CEA a busca e chauffeur y hibe warda di polis 
na Balashi. 


Detencion di chauffeur cu 
no a respeta ordo di polis 
Unidad Motorisa di polis a 
detene hoben na Sabana Basora 

live easy 


Cu Guardian Group Fatum 
Ban Caya! 


Did not register yet? 
Scan here for more info (QR Code) 


Pick up your Guardian 
Group cap or fan 
for your chance to Win 
2 Tickets to Trinidad. 


Starting Monday, 13 February - Friday, 17 February, 


during office hours from 8:00 AM - 4:30 PM NON STOP 


D 
iabierna anochi rond di 8:30 varios unidad policial a bay un restau- 
rant na Cunucu Abou, eynan un homber tawata cometiendo destruc- 
cion. Patruya di Noord a yega basta lihe na e dicho luga. Na yegada nan a 
topa cu un homber den un boxer color blanco, e homber tawata bastante 
excita. Na e sitio nan a compronde cu e homber aki lo a manda un keg di 
cerbes door di e glas di e warehouse, cu ta pertenece na e restaurant cau- 
sando destruccion. Mirando e actitud di e homber y comportando na un 
manera agresivo a anticipa cu lo mester bay uza forsa bruto pa pone den 
boei. A pidi transportwagen pa mesora hib’e warda di polis. Parse cu tur 
cos a cuminsa rond di 12:30 di merdia. 


E homber aki na boxer lo mester a entrega un Van colo Blauw cu e la fia na 
su doño original cu ta su amigo tambe parce.  Cada biaha e tawata gaña e 
doño cu e Van ta na un garage, debi cu mester a drecha algo chikito ariba 
dje. Pero nunca esaki ta keda cla. Ariba dje, nan a mir’e ta core rond y hiba 
turista aki aya debi cu e Van O cu por transporta hende. Anochi a cera y e 
doño a core rond tira bista pa su Van. 


Den careda di 8’or pasa diabierna anochi e la localisa e auto na e dicho 
luga. Akinan a start un intercambio di palabra cu a termina den un bringa- 
mento. Tawata obvio cu e homber na boxer tawata bou influencia di un of 
otro substancia. 


Durante cu e polis tawata hiba e homber pa e subi den e transportwagen 
e tawata bisa e homber (doño di e Van cu ta su amigo) cu e no ta bay 
denunci’e y pa despues e pasa cerca dje nan papia. No ta conoci dicon e 
homber tawata na boxer ariba caya. 


Polis mester a sua forsa pa detene homber agresivo den boxer 


D 
iadomingo merdia algo pasa di 12’or 
Strandpolitie a bay pura altura di Mar- 
riott, buscando un Celta color blanco. Den e 
auto ey lo tin un hende muhe sin paña. E muhe 
aki hopi probablemente bou influencia y sunu 
a baha altura di tres trapi y comete destruc- 
cion ariba varios auto. 
Polis a bay atende cu chauffeur di e Celta, cu lo 
ta amiga di esun sin paña. E la conta polis cu e 
dama concerni a yam’e y a pidi’e pa e busca for 
di Santa Cruz. Mientrastanto a baha e muhe 
sunu for di auto y pone sinta den e patrouille 
di Strandpolitie.  Direccion Playa ya e muhe aki 
a cuminsa haci cosnan straño, tirando cosnan 
for di auto. E amiga, paso otro e no por ta a 
dicidi di hibe lama pa e calma, y nan a bay Tres 
Trapi. Eynan ta caminda cu tur locual por a 
bay robes a bay robes. Aki ta unda cu e muhe 
lo a kita completamente sunu pero no a drenta 
lama, pero a scoge pa pasa na e bishitantenan 
y benta cos ariba nan. Momento cu e la haya 
un boter e lo a manda esaki contra windshield 
di un Lexus staciona causando daño na e auto, 
a wordo papia di mas cu 1 auto. 
A pidi transportwagen pa hiba e muhe warda y 
tawata bisto cu e lo a uza un of otro substancia. 


Muhe completamente sunu a 
comete destruccion y molestia 
bishitantenan na Tres Trapi 

D 
iasabra algo prome cu 8’or y mey di main- 
ta, mientras cu e parada di Jouve Morn- 
ing tabata yegando su punto final, na altura di 
Joe Laveist un homber a dal abou y no tabata 
reacciona mas. 


Mesora a pidi pa presencia di polis y ambu- 
lance cu hopi urgencia, na yegada di polis y 
ambulance a bin constata cu e homber aki a 
bebe asina hopi alcohol cu su curpa no por a 
want’e mas, e la bay for di tino y no tabata ni 
reacciona mas. 


E paramediconan cu a yega na e sitio, a 
cuminsa traha cu ne y cu hopi urgencia a 
transport’e pa hospital. 


D 
iabierna anochi polisnan a bay poco pura 
un adres na Pos Chikito, unda cu un atra- 
co lo a tuma luga y tambe tin un persona her- 
ida. Polis y despues ambulance a yega basta 
lihe na e sitio, unda cu e persona herida lo a 
ricibi un kap altura di su boca y tawata sangra 
basta.  
E caso mes no tawata mucho duidelijk e 
momento eynan. A bin resulta cu no tawata 
tin nada di atraco, sino un problema entre tres 
persona masculino y tawata tin rabiamento. 
Dos ambulance a presenta unda cu e homber 
herida a wordo transporta pa Hospital, unda 
e lo mester haya tratamento pa e corta. 


Supuesto atraco a resulta 
di tawata rabiamento 
entre tres amigo intimo 


Homber a bebe asina 
hopi alcohol, cu e la 
pass out y no tabata 
reacciona mas 

R E S E R V A T I O N S R E Q U I R E D 

L O C A T E D A T B U C U T I 
& T A R A B E A C H R E S O R T 


D 
iabierna den careda di 11’or y mey di 
anochi, polis y brandweer a wordo pidi cu 
urgencia, pabou di rotonde Pos Chikito pa un 
accidente di cual e auto a pega candela. 


Na yegada nan a bin compronde cu un Toyota 
Scion, color preto, numera A 62721 cu tabata 
wordo maneha pa un cabayero, yegando 
rotonde Pos Chikito, e auto a pega candela 
den careda.  


E chauffeur a spanta y a bay dal contra e 
vangrail pazuid di caminda. Mesora e chauf- 
feur a sali for di e auto.  


Brandweer na yegada mesora a drenta den 
accion pagando e candela. Polis a cera 
caminda for di rotonde drive inn, mirando cu e 
auto tawata full na candela. Bomberonan na e 
sitio a pidi toch pa un ambulance na e sitio pa 
haci un control medico ariba e chauffeur.  


Toyota Scion a pega candela yegando rotonde Pos Chikito 


Mucha levemente herida den 
boksmento na Paradera 


D 
iasabra mainta a sosode un boksmento ari- 
ba rotonde di Paradera pa Babijn. Den e ac- 
cidente un persona lo a resulta herida. Na yega- 
da di polis di trafico nan ta topa cu Forensys 
y ta wordo splica kico exactamente a sosode. 
Tawata trata di un boksmento entre un auto 
Chevrolet y un Suzuki Liana. E Suzuki Liana lo 
no a regula su velocidad y a dal tras di e Chev- 
rolet unda tawata tin un menor di edad. Durante 
e impacto e mucha a resulta herida, sintiendo 
dolor na algun parti di su curpa. Na yegada di 
Ambulance e Paramediconan a bay atende cu 
e mucha. Polis di trafico a laga e chauffeur di e 
Suzuki supla pa controla si tin exceso di alcohol 
cu lo por a ocasiona e boksmento aki. E Suzuki 
Liana shinishi a wordo tuma den beslag y a bay 
cu takelwagen warda di polis. 

C 
u asombro PPA a tuma nota di e suceso di e actonan 
publico. Hopi inmoral cu a tuma luga diaranson siman 
pasa y e consecuencianan pa tanto nos economia como p’e 
imagen internacional di nos pais, relaciona cu e yegada di e 
barco crucero Atlantis cu 5 mil hende homber homosexual 
y nan comportacion bochornoso riba nos dushi isla Aruba. 
  
Tur e imagennan di video cu a plama rond mundo via media 
social y e homosexualnan local, tabata soño di un compor- 
tacion hamas bisto publicamente na Aruba y cu a bin resulta 
den un realidad. 
  
Asombro pa PPA tabata mas grandi ainda ora cu a resulta cu 
nan no a bin pa celebra Carnaval pero pa nan mesun cele- 
bracion publico di acto y comportacion inmoral y falta di 
etica cu a laga pueblo di Aruba den un asombro hamas bisto. 
Unda Gobierno a keda, unda e parlamentarionan a keda y 
unda ATA a keda pa reacciona, sea pa cuestiona y distancia 
nan mes di e sucesonan bochornoso, inmoral of cu nan 
tabata di acuerdo y ta sostene loke a tuma luga? 
  
Nos ta inverti hopi placa den Fondo di Turismo pa promove 
Aruba rond mundo pa ricibi e turistanan y pasobra esey ta 
nos pilar economico mas grandi. 
Nos ta depende di turismo y nos nivel di servicio y nos hospi- 
talidad ta di renombre mucho halto, pa di e forma aki lag’e 
cay na suela door di un solo crucero cu 5 mil hende homber 
homosexual. 


PPA ta puntra su mes ki preparacionnan y promocion a haci 
pa ATA na Merca pasobra ta conoci cu e liña crucero Atlantis 
a lanta specialmente pa organisa evento pa hende homber 
homosexual. 
  
Riba 31 di januari di e aña aki ya caba tabata conoci cu riba 
e Site di Atlantis e barco The Harmony of the Seas, cu nan 
ta organisando e Crucero Gay mas grandi den historia, cu 
e rutanan bao di cual Aruba tambe tabata completamente 
sold out. 
Tabata prohibi p’e pasaheronan divulga / haci publico (via 
Post online) loke cu tuma luga riba e Barco, pero a resulta cu 
un participante ferviente conoci como partygoer di e cono- 
cido Alantis a remarca publicamente ‘This year is going to 
be the wildest party for our community in 2 years’. 
‘I’m talking dirty dancing, sex, drugs, raves, orgies’. 
  
Nada di loke tabata tuma luga riba e Barco no por a sali pa 
publico sin authorisacion di Atlantis. Pero na Aruba nos por 
a haya aparentemente djis un bista chikito di loke cu abordo 


tabata tuma luga. 
Aruba a experiencia esaki sin un solo tipo di limite di 
berguensa den dia cla, abierto pa mayor, mucha, comerciante 
y otro turista den vecindario di entre otro Bestuurskantoor. 
  
PPA ta hala atencion di gobierno, minister di turismo y salub- 
ridad publico y ATA con e suceso aki por a tuma luga. 
Ta ki maneho Aruba ta aplica pa promocion di Aruba mundi- 
almente? 
Gobierno tabata na altura di loke cu tabata na caminda y ki 
preparacion tabatin y cu cua instancia local responsabel?  
Ta ki Imago Aruba kier despues di e suceso perverso aki y 
mas aleu PPA kier den e caso aki tene Atlantis responsabel 
p’e comportacionnan demostra. 
  
Tambe duna boet na Atlantis y paga daño y perhuicio p’e 
imagen cu nan a daña di Aruba. 
PPA ta puntra tambe ta dicon Polis despues di a haya e 
prome kehonan no a actua y si a parti boet y ki capacidad 
KPA a pone disponibel pa actua den caso di comportacion 
inmoral publico. 
Ki palabracion e minister di turismo y ATA a haci cu Atlantis 
y otro posibel compania crucero cu ta of lo bay frecuenta 
Aruba pa loke ta trata e grupo LBGHTQI? 
Kico ta aceptabel pa loke ta trata e entradanan di Pais y 
si Aruba cu su moral cristian y norma y balor kier sacrifica 
esaki pa placa?! 
  
Nos tin cu bay nenga e cruceronan cu no ta tene nan mes 
na nos normanan y balor manera cu a pasa na aña 1998 na 
Bahamas y Cayman Island. 
PPA ta sostene turismo pero enfaticamente ta señala cu tur 
turista cu bishita nos isla ta bonbini pero den cuadro di e 
limitenan di comportacion cu ta comun y coriente pa nos. 
PPA ta para pa democracia social y ta contra discriminacion 
a base di rasa y of orientacion sexual. 
PPA kier tambe pa ricibi comportacion aceptabel di turistanan 
conforme nos imagen di One Happy Island. 
  
Durante ultimo eleccion PPA tabatin den su programa cu 
cada ciudadano na Aruba por ta sinti su mes sigur y cu e tin 
su derechonan salvaguardia. 


Den cuadro di e desaroyonan actual y discusion di 
Matrimonio di Homosexual, PPA ta para pa matrimonio entre 
hende homber y hende muhe, manera stipula den Burgerlijk 
wetboek van Aruba y ta subraya articulo 12 di Tratado 
Europeo di Derecho Humano den cual ta stipula cu e matri- 
monio ta netamente entre homber y hende muhe. 


Eddy Bennet (PPA): 


Inmoralidad di turista no tin luga riba nos One happy island  

J 
ohn F. Kennedy a yega di bisa no mira kico bo 
pais por haci pa bo sino mira kico abo haci pa 
bo pais. Parlamentario Berlis a expresa cu polis 
mester a haci su trabao dia cu su gobierno a per- 
miti un crucero cu 5000 pasahero bin exhibi nan 
locura. Bo mester sa ken bo ta invita na bo cas. E 
gobierno cu abo Berlis ta sostene nunca a worry 
cu nos Cuerpo Policial y awor bo kier bin bisa cu 
polis no a haci su trabao. Sr Berlis no bin blame 
nos polisnan pa no a haci su trabao, blame bo go- 
bierno cu pa na 4 ocasion no tabata tin opleiding 
di polis. P’esey awe tin scarsedad di casi 300 po- 
lis. Bo gobierno a permiti e crucero bin Aruba, ki- 
sas cu e meta pa pueblo adapta na e lifestyle cu bo 
gobierno kier pa pueblo custuma y cu bo no kier 
papia di dje. 


Mi conseho na bo sr Berlis ta pa bo haci bo trabao 
como parlamentario y stop di ta ja-knikker. Si bo 
persona no por saca un man yuda polis e ora ey no 
papia mes con polisnan lo mester haci su trabao 
sino enfoca con lo bo mester haci esun di bo. Bo 
persona no ta funciona como parlamentario y no 
tin curashi pa sali na defensa di nos pueblo. Stop 
di sconde tras di firmanan encuanto e ley di matri- 


Eric Ras(Curpa): 


Parlamentario Berlis y su partido a 
bandona e principionan di nos fe Cristian 


monio di mesun sexo paso e mama di Amienda 7 ta partido mep. Unda bo 
moral como parlamentario a keda y ainda bo ta forma parti di un partido 
inmoral. 
Nos scolnan ta na werki, edificio di ambtenaarnan ta na werki, KIA ta na 
werki, nos camindanan ta na werki, nos salubridad ta na werki, Serlimar ta 
na werki, salud mental ta na werki, Arubahuis na werki, Arubus na werki, 
Post Aruba na werki, Bubaliplas na werki, Warda di Polis Oranjestad na 
werki, refineria na werki, edificionan di gobierno na werki paso e gobierno 
cu bo ta sostene ta na werki. Unico cos cu bo gobierno a haci den 5 aña 
ta malgasta placa di pueblo y haci pueblo mas pober cu tur e medidanan 
cu bo gobierno ta suta pueblo cu’ne. Bo no tabata tin e curashi pa para 
pa pueblo paso malgastamento di placa den Fase, loonsubsidie, vacuna- 
gate tur boso ta tapa pa pueblo no haya sa e berdad. Universidad di kico 
partido MEP ta! 
E 17 puntonan di e metanan di desaroyo sostenibel cu mester ta imple- 
menta pa 2030 tin tur cos aden cu ta bay contra e libertad di nos pueblo. E 
agenda 2030 ta un agenda comunista cu gobierno di MEP ta forma parti di 
dje. P’esey no por spera ningun cambio den e gobierno aki. Acuerdonan cu 
nan mester cumpli cu’ne y un agenda diabolico ta contra e nucleo familiar. 
Sr. Berlis bo a bandona bo principio pa bo propio bienestar y ta lubida tur 
hende. Nos por a lesa cu ta ataca partidonan Raiz, MAS y Accion21 pa e 
concepto di ley di matrimonio di mesun sexo. Pakico ta laga partidonan 
MEP y AVP afo? E 3 partidonan ey hunto no por pasa e ley ey nan so paso 
nan no tin mayoria. Pa e ley wordo aproba e 5 parlamentarionan ey mester 
di minimo 6 mas cu ta sostene e ley aki y nos tur sa cu tin por lo menos 10 
mas cu ta di acuerdo cu e ley. 
Nos por a scucha tanto parlamentarionan di MEP y AVP bisa cu nan no ta 
contra. Si e geregistreerd partnerschap a wordo aproba dia 1 maart 2021 
cu 17 parlamentario a vota na fabor anto ta si spera cu e situacion no lo 
cambia. Dia 8 di September 2016 11 parlamentario di tanto partido MEP 
y AVP a vota na fabor di Amienda 7. Democracia Real tabata un partido 
di 1 asiento. Aki nan a traha e fundeshi pa awe por sigui contribui. Nos di 
partido Curpa tanto den eleccion di 2017 y 2021 a spierta pueblo riba e 
tema aki. Pueblo ta kere cu despues di 7 aña e gobierno di MEP lo bay hala 
atras? For di 2016 pa awe den 2023 partido MEP a cambia di opinion? 
Den eleccion di 2017 partido MEP a gaña pueblo pa despues den 2021 
claba e puñal den lomba di pueblo. Den e proximo eleccion partido MEP lo 
bolbe gaña pueblo pa voto pero si partido MEP sigui den gobierno lo no 
tin cambio. 
E unico manera pa e ley aki no pasa ta si gobierno bay cas. E speransa 
di e pueblo Cristian ta partido Curpa paso partido Curpa den gobierno 
lo para e ley aki y pone e famia na prome luga paso nos ta desea di mira 
prosperidad di nos pueblo. Partido Curpa ta e unico partido cu a para pa 
e palabra di Dios y Dios su palabra no ta negociabel. Partido Curpa ta e 
instrumento di Dios pa sana e tera di Aruba y hunto nos reforma nos isla 
pa mira e cambio riba nos isla. 


Dialuna, 13 Februari 2023 
AWEMainta 
POLITICA 
13 


N 
os lucha victorioso pa Status Aparte a culmina den un Constitu- 
cion di Aruba cu ta e fundeshi di nos pais, e nacion Arubano. Diabi- 
erna ultimo a sosode algo lamentabel dilanti bestuurskantoor caminda 
un grupo di lidernan di sectanan Cristian a purba ocasiona un atentado 
contra nos Democracia. E tres pilarnan di cualkier democracia moder- 
no ta: 


1. Trias politico: separacion di podernan ehecutivo (Gobierno), legisla- 
tivo (Parlamento) y hudicial (Corte) 


2. Estado di derecho 


3. Separacion di misa y estado 


Articulo 1 di nos Constitucion cu ta regarda derechonan fundamental 
ta prohibi discriminacion pa motibo di religion, ideologia, afiliacion 
politico, rasa, sexo, color, lenguahe, origen nacional o social, perte- 
nencia na un minoria nacional, poder economico, nacemento of pa cual- 
kier otro motibo. Netamente e mesun articulo cu ta salvaguardia libertad 
di creencia ta garantisa minorianan sexual pa wordo trata igual den 
casonan igual incluyendo matrimonio civil. Specificamente Articulo 1 di 
nos Constitucion ta e base riba cual HOF a dicta na fabor di Fundacion 
Orguyo habriendo matrimonio pa parehanan di mesun sexo. 


Diabierna ultimo di forma oportunista tres lider di sectanan Cristian a 
congrega pafor di bestuurskantoor pa fomenta odio y division den nos 
pueblo. Nan a purba usa comportacion di mal gusto pa algun bishi- 
tante pa marginalisa mas ainda un comunidad vulnerabel y impone 
nan balornan religioso riba henter nos pueblo sin respet ningun pa nos 
Constitucion, estado di derecho y separacion di misa y estado. 
E actonan condenabel a bay asina leu cu un di e lidernan di secta Cristian 
den conferencia di prensa a MENASA miembronan di Parlamento. Ta 
completamente inaceptabel cu un lider di cualkier fe ta menasa repre- 
sentantenan eligi di pueblo y asina purba subordina nos democracia 
na fabor di nan tirania teologico. Purba destrui dos di e pilarnan di nos 
democracia y hiba nos pais bek den tempo pa middeleeuwen no por 
wordo permiti. 


Nos a spera liderazgo di parti nos gobierno pero desafortunadamente 
esey no ta loke nos a mira. E mesun actornan cu a organisa e aten- 
tado contra nos democracia y menasa nos representantenan eligi a 
ser ricibi pa Prome Minister sin mas. Esnan huramenta pa defende nos 
Constitucion, nos estado di derecho, separacion di misa y estado a 
sucumbi na e forsanan di odio y division cu kier viola balornan Arubano 
di biba y laga biba. 


Lidernan di secta stranhero cu kier bin fomenta odio y division den nos 
pueblo y destrui e fundeshi constitucional di nos pais mester wordo 


Miguel Mansur (ACCION 21): 


Sectanan Cristian cu atake riba nos Democracia 


declara persona non-grata, nan permiso revoca 
y deporta bek pa nan pais sin mas. Nos leynan 
cu ta prohibi discriminacion mester wordo aplica 
pa salvaguardia e harmonia di nos pueblo y nos 
paz. Organisacionnan religioso cu kier mete 
den politica mester cuminsa paga belasting. 
Gruponan religioso cu kier eherce poder politico 
tin tur derecho pa forma un partido gana eleccion 
y despues habri nan boca. E pagado di belasting 
Arubano cu ta contribui mas cu un miyon florin 
pa aña na subsidio pa e misanan mester haya e 
escogencia si su placa ta bay pa misanan of no. 


Nos partido lo sigui defende Constitucion di pais 
Aruba pa salvaguardia bienestar di nos pueblo 
y e nacion Arubano. Nos representante eligi lo 
sigui duna balor real y nunca desvia di su hura- 
mentacion: 


“…dat ik de Staatsregeling van Aruba steeds zal 
helpen onderhouden en het welzijn van Aruba 
naar mijn vermogen zal voorstaan. Zo waarlijk 
helpe mij God Almachtig.” 

C 
onseho di Minister a reuni cu Col- 
lege Aruba Financieel Toezicht 
(CAFT) y e Presidente nobo sra. Lide- 
wijde Ongering cu ta prome biaha na 
Aruba. Cada Minister tabatin espacio 
pa elabora riba retonan den diferente 
sector den comunidad. Premier Evelyn 
Wever - Croes duna di conoce cu ya a 
cera conoci cu e Presidente sra. Onger- 
ing virtualmente, pero esaki ta e prome 
biaha cu ta cera conoci cu ne personal- 
mente den Conseho di Minister. 


CAFT ta bin Aruba cada tres luna y 
durante di nan bishita nan ta reunion 
cu Conseho di Minister pa comparti 
nan opinion riba con Aruba ta bayendo 
financieramente. 
Prome Minister Wever - Croes a 
remarca cu e biaha aki e reunion 
tabatin un tono hopi positivo. CAFT a 
expresa cu nan ta mira cu economia ta 
mehorando, turismo ta bayendo bon, 
tin hopi elogio pa e hecho cu Aruba tin 
un surplus den e presupuesto, y nan a 
elogia varios decision cu Aruba a bin 
ta tuma. Algun area di preocupacion cu 
nan a expresa ta, cu nan kier mira mas 
entrada di impuesto y lo kier mira cu ta 
baha gastonan. 


Reunion tocante recorte den 
sector di cuido 
Importante den e biahe aki tambe ta cu 
CAFT a reuni apart cu Minister Dangui 
Oduber y su ekipo. Manera ta conoci, 
un di e dolornan hopi grandi na Aruba 
ta cu e sector di cuido ainda tin recorte 
pa loke ta e dokternan, specialistanan 
y fisioterapistanan, cual lo kier elimina. 
Pa haci esaki ta reconoce cu mester di 
e fondonan disponibel. E reunion aki a 
bay bon y Minister Oduber ta buscando 
alternativanan pa asina por kita e 
recortenan aki. 


Reunion tocante companianan 
estatal cu tin perdida 
Un otro reunion cu tambe a bay ta entre 
CAFT y Minister Ursell Arends tocante 
Serlimar. Pa basta tempo CAFT tabata 
pone presion riba gobierno pa tuma 
decision tocante Serlimar, y aworaki 
nan a mira e plannan di Minister Arends. 


Segun Prome Minister Wever - Croes a 
splica ta nan a papia tambe di compa- 
nianan estatal cu tin hopi perdida por 
ehempel Arubus cu tin bou di dje, 
Arutram y Aruparking. E compania 
aki tin hopi perdida pues ta gobierno 
ta subsidia esey. Minister Arends a 
mustra kico e ta haciendo y estudionan 
cu a wordo haci pa por yega na un solu- 
cion cu e trabou di transporte publico 
por sigui wordo haci y cu kisas no tur 
cos cu ta wordo haci awo lo tin cu sigui 
wordo haci. Mescos ta e caso pa Post 
Aruba NV cu tambe ta un compania cu 
tin hopi perdida cu ta preocupante. 


Mas topico cu Ministernan a 
trata cu CAFT 
Un otro tema cu a trata cu CAFT ta e 
necesidad pa un prizon nobo y con por 
hinca esaki den presupuesto si no tin 
placa pe, y con por yega na fondo pe. 
Pues hunto lo traha pa yega na solucion 
pa esey. Pa loke ta enseñansa, Minister 
Endy Croes a treci dilanti cu investiga- 
cion ta mustra diferente punto cu tin 


cu wordo atendi cu ne, pero cu tambe 
mester di fondo pa esey. 
Minister Geoffrey Wever a mustra cu pa 
diversifica economia tambe mester di 
placa. 
Tur e necesidadnan aki ta encera inver- 
sionnan inicial cu despues comunidad 
lo haya hopi mas entrada di dje. 


Considerando con e reunionnan a bay, 
Prome Minister a expresa cu a constata 
cu CFT awo ta habri pa papia di e prob- 
lemanan grandi cu tin den comunidad 
enbes di cu tin discusion tocante con e 
presupuesto ta hinca den otro. 


CAFT a indica di ta dispuesto pa traha 
hunto pa soluciona e retonan grandi. 
‘Hunto cu CAFT lo sigui kibra cabes y 
logra pa soluciona tur e retonan cu bin 
nos dilanti, pa asina e aña aki ta e aña cu 
realmente ta recupera nos economia, 
finansa y crea cupo di empleo nobo 
diversificando nos economia pa tur 
mama y tata di famia por tin un trabou 
digno pa nan por mantene nan famia.’ 


Finalisando Prome Minister Wever - 
Croes a bisa cu tin bon entendimento 
cu CAFT y a palabra cu lo bay mira con 
e siguiente lunanan ta bay. 
Den caso cu mester ahusta cifranan 
den presupuesto lo haci esaki a traves 
di presupuesto supletorio cu lo bay 
Parlamento. 


Prome Minister Evelyn Wever - Croes: 


CAFT a mustra disponibilidad pa traha 
hunto pa soluciona retonan den comunidad 


Durante reunion cu Conseho di Minister 

P 
hilip Morris International ta presenta su vision ‘smoke 
free’ (liber di huma) pa Aruba cu un plan di distribucion 
amplio pa IQOS, e compania su dispositivo di tabaco keinta 
y un alternativa pa reduccion di riesgo contrario na e sigaria 
tradicional. 


Casi 100 humado di sigaria adulto riba nos isla ya caba a 
switch pa e producto aki cu a keda crea y ta mercadea pa 
Philip Morris International (PMI). Aunke no completamente 
sin riesgo, ya cu e ta emiti nicotina, cual ta adictivo, IQOS 
ta reduci grandemente, un averahe di 95% exposicion di 
toxico cu por wordo haya den huma di sigaria. 


IQOS tin un sistema cientificamente sostene cu ta keinta e 
tabaco na luga di kima esaki, eliminando huma, cual ta e 
fuente principal di e daño causa dor di humamento. Otro 
beneficionan cu por wordo haya den IQOS ta cu humadonan 
adulto ta disfruta di e sabor real di tabaco pero, sin e holo 
na nan paña, of curpa pa motibo di ausencia di huma y shin- 
ishi di sigaria. 


IQOS ta un parti importante den nos ambicion pa reemplasa 
sigaria cu productonan sin huma y Aruba tin un oportun- 
idad pa forma parti di esaki. Pa acelera e vision aki, nos ta 
acercando mas humado adulto mediante diferente punto 
di benta na Aruba, mientras cu nos ta ofrece tambe tur 
informacion cientifico necesario pa e humado por tuma e 
miho decision pa nan mes y nan salud,” esaki di acuerdo cu 
Laureano Rodrigo, gerente general di PMI pa Aruba y otro 
islanan den Caribe. 


Sostene Cientificamente 
Instancianan grandi ta confirma cu IQOS ta un dispositivo 
pa keinta tabaco fundamentalmente diferente y ta un miho 
opcion cu sigaria tradicional pa un adulto cu di otro manera 
lo sigui huma. Por ehempel, IQOS 3 y IQOS 2.4 ta e unico 
dispositivo alternativo electronico di nicotina inhalable 
aproba dor di FDA como un producto di tabaco cu riesgo 
modifica. 
IQOS ta presente den 70 pais, ya tin alrededor di 20 miyon 
humado cu a scoge pa e miho alternativa aki. Pa mas informa- 
cion relaciona cu e ciencia tras di IQOS: Home (pmiscience. 
com) 


IQOS, un producto di tabaco keinta cu ta birando 
un alternativa pa humadonan adulto na Aruba 


IQOS ta un alternativa pa reduci riesgo pa humadonan adulto. 
Sin huma y shinishi, e producto ta reduci, un averahe di 95% di 
exposicion na toxico dañino haya den huma di sigaria. 

PARADA DI MUCHA 
TABATA CHIKITO 
Y DEMASIADO 
VEHICULO 


D 
iadomingo merdia pa 2:00pm SMAC con- 
huntamente cu Cuerpo Policial a haci inicio 
na e parada di mucha na San Nicolas. Tabata tin 
4 grupo y mas o menos 650 participante. Hopi 
chikito si mester compara cu paradanan den 
pasado. 
Ta danki na e gruponan di Noord cu a haci e 
parada aki un tiki grandi toch pa e especta- 
dornan. E cabes a yega 6:00pm na YMCA San 
Nicolas y pa 6:45pm e parada a yega su final. 
Exactamente pa 8:00pm a kima e momito. 

C 
arnaval Carnaval, ay ki dushi ta Car- 
naval. 
Awe ami MOMITO, e yiu mas inteligente 
di Rey Momo, Primo di e reinanan, Tio di 
nos prins cu Panchonan, Rey di caminda 
ta cla pa duna su testament pa Carnaval 
69. 
Aki mi kier a duna algun punto cu mi ta 
desea pa nos traha riba dje pa hunto nos 
crece un biaha mas e Carnaval di nos 
muchanan. 


1. Carnaval ta Bida 
E mesun bida aki Momito ta desea di 
mira bek den nos Parada di Muchanan, 
nan Inocencia, nan sonrisa, nan alegria 
mester ta nos motivacion di cada dia. 
Carnaval ta goso y diversion, ta momento 
pa nos tuma accion pa duna Carnaval di 
Mucha proteccion. 


2. Harimento ta parti di Bida 
Momito ta desea di mira mas participa- 
cion di Prins cu Pancho. San Nicolas, 
Savaneta, Noord, Dakota y asta Rancho. 
Na docentenan mi kier a pidi boso pa 
motiva nos muchanan, ban trece e arte 
di conta chasco bek, e ta algo masha 
pret. 


3. Participacion ta yena tur nos cu 
emocion. 
Momito su curason lo ta yena di Felicidad 
si otro aña mas reina competi. Scolnan, 
Club, Centro di Bario y Fundacion, ban 
traha hunto pa yega na un solucion. Nos 
tin hopi hende talentoso y cu ta haci 
cu e participacion no mester ta mucho 
costoso. 


4. Shon Kriticonchi tin hopi … Think 
Twice before your click 
Hopi critica Momito a lesa y scucha e aña 
aki. Esaki ta haci Momito su curason bira 
tristo y chikito. Unabes di sinta critica 
un ta mas miho lora manga y cuminsa 
aporta na nos celebracion. Ban uni como 
un gran nacion pa sigui mustra mundo 
con nos ta sigui cu nos tradicion. Yuda y 
duna bo aporte nan nos futuro genera- 
cion. 


5. Musica ta alegria 
Momito ta contento y a baila masha 
hopi riba e musica di nos tumberitonan 
y tambe nos Calypso y Roadmarch. Mi 
a baila e Baby Smoke Stoke, Mi a Break 
Away na ordo, y mi a corda semper cu 
The Show Must Go On y rato rato ora 
mi pianan a cansa poco mi a yama 911. 
Ora e tumba dushi a dal mi a subi e Trein 
di Ambiente y mi a sinti mi den Salon di 
Fama. Muchanan sigui canta y engran- 
dece nos Carnaval 


6. Un conseho semper ta na su luga 
Na Mami y Papi un peticion di curason, 
Momito ta desea pa pidi boso duna 
mas atencion ora di tuma un decision. 
Momito so wowonan a bira cuadra di mira 
muchanan den Jouvert .. NO POR. Sin 
proteccion di orea … ROBES Sin protec- 
cion conta solo… Ta KICO TA PASA DEN 
BO CABES. Nan mester awa pa hidrata 
mas mes. Nos muchanan tin derecho 
riba cuido y proteccion, abo como mayor 
please tuma e miho accion. 


7. Educacion parti fundamental di nos 
nos desaroyo. 
Un movemento positivo cu Momito a 
tuma nota di dje ta e jump up nan escolar 
den bario cual ta duna nos muchanan e 
oportunidad di por diberti y tambe jump 
den un parada. Mi kier a motiva e scolnan 
pa sigui haci esakinan. Lo ta great pa 
Carnaval 70 mas scol uni hunto y asina 
por join tambe e paradanan principal di 
Carnaval. 


8. Carnaval ta di Aruba, tur bario uni pa 
un Carnaval por sigui crece. 
Momito kier a duna un felicitacion special 
na e team di Noord cu aña aden aña afo 
ta lucha pa nan parada sigui, cu nan 
eleccion di reina y cu nan participacion 
activo den nos Carnaval, esaki ta un bon 
ehempel pa otro districtonan na Aruba, 
nos por haci nos Carnaval e fiesta mas 
grandi di pueblo. 


9. Mehoracion ta e clave di Superacion 
Momito ta consciente cu tin cosnan pa 


mehora, ya caba mi a laga mi lista atras 
pa Mr.Cocoliso ( Ay Dios no ta prins 
cu Pancho esaki ta ) Mi kiermen cu Mr. 
Darren pa asina hunto cu e team di SMAC 
pa traha pa nos Carnaval di Mucha por 
sigui engrandece 


10. Na tur nos muchanan y hobennan, 
aunke momito ta bay, corda sigui repre- 
senta Carnaval durante henter e aña, 
unda cu boso bay saca cara di nos nos 
muchanan y hobennan. Dyshell, Aiden, 
Lucas, Shaqion, Ziah Amalia, Jennely, 
Carl Anthony, Caylee, Carl Jr, Zenae, y 
Jorienne y tur participante… Danki pa 
boso presentacion radiante, mi ta desea 
boso un mundo briyante. 


Mi sa cu pronto mi ta wordo kima pero 
mi ta bay laga boso cu e promesa cu otro 
aña lo mi renace atrobe manera un Ave 
Phoenix pa ta e guia y protector di nos 
mucha y hobennan. 


Danki na tur esnan cu a traha pa nos 
Carnaval. 
SMAC cu ta e organisado principal, Shon 
Polis, Ambulance, Cuido di Emergencia, 
Musico, Decorado, Costurera, tur tur 
persona cu ta yuda den e celebracion 
aki. Ban traha den union pa Carnaval 
70, unda nos lo hisa benta y nos lo sigui 
celebra teniendo nos muchanan bon na 
cuenta. 


Un saludo Carnavalesco… 
Boso dushi di Carnaval 
MOMITO 


Testamento MOMITO 


Dialuna, 13 Februari 2023 
COMUNIDAD 
18 
AWEMainta 


LIGHTING PARADE 
ORANJESTAD 

JOUVERT MORNING & 
CAYA PADEN 2023 

C 
u permiso di SMAC y KPA, Filo- 
mena College MAVO a tene su 
eleccion di reina di carnaval 2023. 
Den Centro di Bario Brazil, publico 
a disfruta di un eleccion colorido y 
bon hinca den otro. 


E 
organisado 
tawata 
meneer 
Addonsito Croes y cu bon ayudo di 
juffrouw Jorainne Oduber. E miem- 
bronan di Hurado tawata Mieckey 
Gravenhorst, Milda Tromp, Alysa 
Simon, 
Sammy 
van 
Eenenaam, 
Thessaly 
Zimmerman, 
Eldrith 
Henriquez y Kapil Sawilani como 
presidente di hurado. E musica 
tawata di DJ G y e MC meneer 
Addonsito. E regla principal tawata 
cu tur trahe mester tawata di mate- 
rial recicla. 


E resultado: 
Princesita: 
Anwizyanne “Zizi” Geerman 
First- runnerup: Maya Gordon 
Best Speech: Zizi Geerman 
Best Show: Zizi Geerman 
Best Costume: Zizi Geerman 
Popular: Zizi Geerman 


Youth Queen: 
Ishmara Cornelia 
First- runnerup: 
Jeanique Flanders 
Best Speech: Kayley Ridderstaat 
Best Show: Ishmara Cornelia 
Best Costume: Ishmara Cornelia 
Popular: Jeanique Flanders 


Den carnaval ta dificil pa haya 
colaborado pero Directorado Raquel 
Lampe y Jorainne Oduber ta manda 
danki grandi na Mieckey Gravenhorst, 
Lucky Store Savaneta, Compra NV, 
Setar NV, Romar Trading, Marthijn 
Trading, WOW Cosmetics, Coffee 
Table Aruba, Magic96.5 fm y cada 
maestro y empleado di Filomena 
College MAVO p’e sosten na reali- 
sacion di e anochi. 


Reina y Princesita di Filomena College Mavo 

WILLEMSTAD - E duo, ciudadanonan di fam Leent (21 
aña) y Narcisse (27 aña) tabata den sala di corte diabierna, 
acusa di transportacion di cocaina pa Hulanda. Ta trata aki 
di e cantidadnan di 3.663 gram y 3.692 gram di cocaina y 
tabata riba e fecha 31 di october cu e intentonan a tuma 
luga. Remarcabel ta cu e duo a buk ticket riba e mesun 
dia, nan a biaha riba e mesun dia, tabatin e mesun sorto di 
maleta y e droganan tabata di e mesun manera impaceta, 
anto casi e mesun cantidad. 
Toch e duo, segun fiscal señora mr. Ter Borg, ta sigui haci 
como si fuera nan no tin nada di haber cu otro y cu nan no 
ta parti di un plan total. Leent y Narcisse a sigui bisa cu nan 
no tabata sa nada di otro. Tabatin e palabracion cu mester 
a sconde un parti di e droga den jockey, pero e cantidad 
total di droga tabata mucho mas cu loke doño di e droga 


a bisa nan cu mester keda transporta. Narcisse a bisa cu e 
no tin trabou y cu el a haci tur sorto di esfuerso pa haya un 
trabou, pero esey no obstante tur esfuerso no tabata logra 
te cu el a bira desespera pa e motibo pesimo cu e tabata 
pasando. Papiando cu amigo, el a haya e recomendacion 
pa purba pasa droga, anto. Rapport di Reclassering a duna 
Ministerio Publico e recomendacion pa den e caso aki sigui 
e trayecto di duna yudansa na e duo, combina cu castigo 
di trabou, pero fiscal mr. Ter Borg a haya, mirando e cant- 
idad di droga cu ta trata di dje, esey no ta posibel. Abogado 
señora mr. Naomi Themen -Cairo a mustra cu no obstante 
tur casualidad, no ta nifica cu e duo a traha hunto y cu nan 
ta parti di un grupo pa haci esaki. Tambe e abogado a opina 
cu e trayecto indica pa Ministerio Publico ta cuadra mas 
cu e circunstancia di su clientenan. E fiscal a demanda un 
castigo di prizon di 30 luna incondicional. Hues mr. Snitker, 
sinembargo a yega na otro conclusion, esta un castigo di 
prizon di 24 luna di cua 8 luna condicional y mara na esaki 
guia di Reclassering pa e acusado Leent. 


WILLEMSTAD - Den sala di corte tabatin diabierna e 
homber Ishentley Boelbaai di 24 aña di edad, kende a keda 
acusa di atraco den e sentido di a ranca telefon mobil for di 
man di un persona y a dal e telefon abou kibra, losmento di 
un tiro cu arma di candela, pues sea intento di asesinato y 
of intento di menasa, posesion di arma di candela y tambe 
menasa. Manera hues mr. J. Snitker a trece padilanti lo ta 
trata aki di un conflicto entre 2 grupo y esaki a tuma luga, 
cuminsando dia 15 di juli 2022, pa continua dia 17 di juli. E 
suceso lo tin di haber cu imagennan cu a circula den medi- 
onan social, caminda un persona a keda trece padilanti di 
un forma difamatorio. Enfin, e problema a escala y tabatin 
tiramento cu arma di candela dia 15 di juli 2022, caminda 
polisnan a constata na unda precies e bala a pasa. 


Tabata algun persona di fam Jonge cu a haci e denuncia. Nan 
ta bisa cu ta Ishentley Boelbaai a saca arma di candela y 
tira, pero esaki na su turno a nenga redondamente, bisando 
cu absolutamente no tabatin ningun tiramento cu arma di 
candela. Den su descripcion di loke nan a sosode por tuma 
nota cu e acusado Ishentley Boelbaai ta presenta hentera- 
mente un otro version, el a sigui nenga redondamente cu e 
tabatin arma di candela te pa el a tira. 


Tambe e asunto di rancamento di telefon for di man di un di e 
denunciantenan cu a keda considera como atraco, e acusado 
a nenga. Pa loke ta trata e tiroteo dia 15 di juli, testigonan a 
bisa cu Ishentley Boelbaai ta esun cu a tira, pero categori- 


camente Boelbaai a nenga esey, bisando cu no tabatin nada 
di tiramento. Es mas, e acusado Ishentley Boelbaai a bisa, 
contestando mr. Snitker, cu e no a tende ningun tiro di bala, 
pasobra e presentenan tabata haci asina tanto bochincha 
cu e no a tende ningun tiro di bala. Pa loke ta trata dia 17 
di juli cu e friccion a continua, caminda enberdad Boelbaai a 
bay cerca e denunciantenan y caminda mas persona tabata 
presente, el a pidi pa dun’e e telefon di un di nan y cu e 
persona boluntariamente a dun’e esey, pero cu ora e telefon 
a cay abou e doño no kier a coy for di suela, pues di su parti 
no tin ningun cuestion di rancamento di telefon for di man 
te pa papia di atraco. Pero en realidad aki atrobe tin un otro 
version cu Boelbaai a menasa Dambruck y Pinedo, bisando 
si un hende habri su boca e ta pone nan drumi na suela. 


Tambe a bini padilanti cu tratamento di e caso a sufri tardansa, 
pasobra Ishentley Boelbaai no kier a coopera y hasta tabata 
como si fuera el a rechasa intervencion di abogado señora 
mr.T.F. Smeulders. Fiscal señora mr. Monique Dennaoui- 
Simon a concentra riba e ruta cu e bala a sigui, mustrando 
cu enfasis con peligroso e situacion cu a surgi tabata y cu 
esey facilmente por a alcansa cualke persona cu tur e conse- 
cuencianan fatal esaki por a causa. 


Tambe rancamento di telefon for di man di un di e denun- 
ciantenan a bini en extenso padilanti y cu a figura como si 
fuera atraco. Fiscal señora mr. Monique Dennaoui-Simon 
finalmente a demanda un castigo di prizon di 10 aña pa e 
acusado Ishentley Boelbaai. Hues mr. Snitker, scuchando tur 
loke a bini padilanti a dicidi cu mester tene un reconstruc- 
cion di e caso dia 23 di maart proximo y 19 di april continua 
y tuma un decision final. 


Hues mr. Snitker a dicidi cu 
reconstruccion di e caso ta necesario 


Duo Leent y Narcisse condena 
pa exportacion di cocaina 

WILLEMSTAD - E ciudadano Josue 
Nicia tabata den sala di corte diabi- 
erna atrobe, pero e biaha aki acusa di 
ladronicia di baterianan di auto den un 
minimarket riba Rooseveltweg cerca di 
Blanquillaweg (Buena Vista). 


En principio 2 ciudadano ta envolvi 
den e ladronicia aki, pero te ainda ta 
solamente Josue Nicia autoridadnan a 
logra pone man riba dje, segun fiscal 
señora mr. S. Polderman. Pa cuminsa 
Nicia ta un bon conoci di husticia, e 
tin un trayectorio bastante largo di 
actonan castigabel comete, cumin- 
sando na aña 2012 cu ladronicia, na 
aña 2013 atrobe castiga pa 12 luna di 
prizon di cua 6 luna condicional, anto 
na aña 2020 atrobe ladronicia pa cua 
a castigo na 12 luna di prizon, di cua 7 
luna condicional. Josue Nicia a comete 
e acto castigabel aki siendo den su 
periodo di prueba. 


Imagennan di video cu a keda demostra 
den sala di corte diabierna y a mustra 
un Kia Picanto blanco cu e plachi di 
number R 16-48 core yega cu speed 
halto para na e negoshi pa di forma 
inmediato 2 homber bula baha for di e 
vehiculo, drenta e negoshi y hisa stapel 
di baterianan di auto pone den bahul, 
caba core bay. 


Chauffeur di e Kia, segun autoridadnan 


lo ta Josue Nicia, kende ½ ora prome 
cu e ladronicia a pasa na e mesun 
negoshi pa orienta di manera cu por a 
haya un bista cla di tanto e number di 
auto como algo di plak riba e auto cu ta 
un diseño di ‘Apple’. A tira riba e doño 
y lesion’e na parti ariba di su curpa, 
segun un testigo. doño di e negoshi no 
a recupera di e angustia cu el a pasa 
aden. Confrontando Josue Nicia cu tur e 
señalnan, el a nenga categoricamente, 
pero tur indicacion tin cu ta e propio 
Josue Nicia ta un di esnan respon- 
sabel pa e acto castigabel aki. Hues mr. 
Sigmar Carlemia a puntra Nicia si ta pa 
su mala suerte e mesun auto cu algun 
rato prome e tabata aden ta envolvi 
den e atraco aki. 


Pa colmo su mama a bisa polisnan di a 
reconoce su yiu riba e video, referiendo 
na su postura, colo di cuero, sapatonan 
preto cu e tabatin bisti cu ta cuadra 
exactamente cu esun riba e video, di 
e atracado. Enfin, e auto ta mescos, 
e persona tambe, anto como si fuera 
no ta basta, e hecho cu su mama a 
reconoce, segun fiscal. Pa colmo hasta 
su uniform shinishi di ‘security’, paña 
di trabou e tabatin bisti ainda. 


Otro punto cu ta resalta ta sinta den 
e hecho cu den e caso aki atrobe a 
sosode cu malhechornan delibera- 
damente ta uza autonan cu glasnan 


sucu pa comete e tipo di actonan aki. 
Ta presis loke tur hende a anticipa 
na momento cu e ley aki tabata den 
tratamento cerca Parlamento. Ta otro 
prueba cu e ley di glasnan sucu ta 
facilita actonan condenabel. Abogado 
señora mr. Gelardine Scheperboer 
Parris a trata na para keto na e hecho 
cu su cliente tin un tatuahe na curpa 
y a indica cu lo mester por mira esaki 
claramente na curpa di su cliente. 


Enfin fiscal a yega na un demanda di 8 
aña castigo di prizon, kitando e periodo 
cu el a pasa den aresto preventivo. 
Hues mr. Sigmar Carmelia despues 
di un pauze cortico a conclui cu e lo 
tuma algun dia mas pa studia e caso di 
manera cu dia 1 di maart binidero pa 
13.45or e por dicta sentencia. 


WILLEMSTAD - Keto bay tratamento di e caso di e 
ciudadano Nepomuceno ta wanta riba investigacionnan cu 
mester keda haci, esta recibonan cu mester studia ainda di 
parti di Ministerio Publico. Ta trata aki di denuncianan haci 
contra Nepomuceno di robo y of ladronicia di plachinan di 
beton, palet d cement cu ta pertenece na un ciudadano di 
fam Vicario. E supuesto acto di ladronicia lo mester tabata 
durante e periodo 25 di mei 2022 pa 26 di mei 2022. Pa su 
defensa e acusado Nepomuceno tin abogado señora mr. 
Tromp. 


E caso aki a bini varios biaha padilanti, pero keto bay pa 
e mesun rason cu no a caba di studia e recibonan, no por 
bolter e blachi aki ainda y cera e episodio aki. 


Diabierna e caso aki a bolbe bini padilanti y tabata presente 
tur esnan concerni, esta hues mr. J. Snitker, abogado 
señora mr. Tromp, e acusado Nepomuceno y fiscal di 
Ministerio Publico. Atrobe a constata cu no a pasa den e 
recibonan ainda, como tal mester plania un otro fecha pa 
e tratamento. 


Sentencia den e caso di Josue Nicia lo ta dia 1 di maart binidero 


Caso di Nepomuceno ainda no ta cla pa tratamento 

Fortaleza Pa Famia 


DEN Efesionan 1:19-21 ta para skirbi: Y poder pa cu nos cu ta kere, segun e obramento di e forsa di Su poder. 
Cu E a eherce den Cristo, ora cu E a lant’E for di mortonan, y a haci’E sinta na Su man drechi den luganan celestial. 


Mucho mas halto cu tur gobierno y autoridad, y poder y dominio, y tur nomber cu ta wordo menta, 
no solamente den e siglo aki, ma tambe den esun cu ta bin. E a somete tur cos bao di Su pianan, 
y a dun’E como cabes riba tur cos na e iglesia, cual ta Su curpa, e plenitud cu ta yena tur den tur. 


P’esey tambe Dios a hals’E te na e alturanan, y a dun’E e nomber cu ta riba tur nomber, 
cu pa e nomber di Hesus, tur rudia mester dobla, di esnan cu ta den cielo, y riba tera y bao di tera. 
Y cu tur lenga mester confesa cu Hesus Cristo ta Señor pa e Gloria di Dios Tata. 


Ta masha peligroso pa reta of challenge Dios, pasobra esey ta mustra falta di conocemento spiritual y 
bobedad humano, pasobra simplemente den Su nomber tin poder pa domina tur cos. 


Hende grandi ta bisa cu ora bo duna mucha un dede, mañan nan kier henter bo man. Hende ta papia sin pensa, 
y hopi biaha nan ta cay den nan mes trampa, ora nan cuminsa pensa cu nan ta Dios. 


Ta un pensamento cu tin riba mundo, cu nos por tene Dios for di un asunto, pero locual ta sosode ta cu nos sa 
ora e cos ta contra Dios su boluntad, of ora e asunto tin mentira den dje, nos ta prefera haci cos riba nos mes. 


Palabra di Dios ta siña nos: 
Cu caminda dos o tres ta reuni den Su nomber, Dios ta memey di nan. 
Cu tur locual nos pidi Dios den nomber di Hesus, E ta hacie pa nos. 
Cu si riba tera dos hende bay di acuerdo tocante cualkier cos cu nan pidi, 
esaki lo wordo haci pa nan door di mi Tata cu ta den cielo. 


Ora nos lanta y kere den e poder di oracion, nos lo mira, y conoce e poder di Dios. 


Di berdad, di berdad Mi ta bisa boso, esun cu kere den Mi, e obranan cu Mi ta haci,e tambe lo haci, 
y obranan mas grandi cu esaki lo e haci, pasobra Mi ta bay cerca e Tata. 
Tur loke boso pidi den Mi nomber, esey lo mi haci, pa e Tata wordo glorifica den e Yiu. 
Si boso pidi algo den mi nomber lo mi haci’E. 


Cristo Hesus kier laga nos sa, cu no tin nada cu nos pidi y kere, cu e no por haci pa nos, 
pasobra E tin tur autoridad, y su autoridad ta mas halto, pasobra solamente Cristo por calma tempestad. 


Solamente den e nomber di Cristo Hesus enfermedadnan ta wordo sana, y hende ta wordo libera, 
for di cadena di satanas. 


A yega momento pa tur hende realisa cu e nomber di Cristo Hesus ta e nomber riba tur nomber, 
y tur e esnan cu ta kere den su nomber, lo haci cosnan grandi, y nan lo vence tur adversidad den Su nomber. 
Hesus a hala cerca y a papia cu nan bisando: Tur autoridad a wordo duna na Mi den cielo y riba tera. 


P’esey ta tempo pa nos tur para firme y kere den Su nomber, 
pasobra den e nomber di Cristo Hesus tin poder, y Su compasion y misericordia ta grandi pa nos. 


Sinceramente, Pastor Marcel Balootje 


Cristo Hesus tin tur poder y tur autoridad 

Ta Abo ta Esun cu a saca’mi for di 
barica di mi mama; Bo a haci’mi 
confia tempo cu mi tabata na 
pecho di mi mama. 
For di mi nacemento mi a wordo 
entrega na Bo; for di den barica di 
mi mama Bo tabata mi Dios. 
- Salmo 22: 9-10 


Cu dolor na nos curason, 
nos ta participa fayecimento 
di nos ser stima: 


Sr. Silvio A. Nadall 
*11-01-1945 - †09-02-2023 


Acto di entiero lo wordo 
anuncia despues 


“Laga tur locual ta sperami ta bunita, Laga 
cu tur locual cu mi encontra na caminda ta 
bunita, Laga tur locual cu ta rondonami ta 
bunita, Laga tur locual cu mi a laga atras 
keda bunita, y laga esaki nan termina den tur 
bunitesa”. 


Cu profundo tristeza na nos curason pero 
agradecido pa locual el a significa pa nos, nos 
ta anuncia fayecimento di: 


Sra Juliana Elizabeth 
Figaroa-Geerman 
Mihor conoci como “Lies” of “Liesje” 
*08 april 1961 – †06 februari 2023 


Na nomber di su: 
Mayornan: 
† Genaro “Shon Hen” Geerman y 
† Frida Candelaria “Chida” Geerman-Wolter 


Esposo: Benjamin “Jimmy” Figaroa 


Yiu: 
Shaluzdin Figaroa 
Benjamin “Juni” y Yamelies Figaroa-Petit 


Nieta: 
Giandra Erasmus y Pablo Thijsen 


Nieto: 
Giandre Erasmus y Eugeney Doulabi 
Giand-marc Erasmus 
Benjamin Figaroa 
Benson Figaroa 


Tanta I omonan, Swa y cuñanan, prima y 
primonan, comer I compernan, su bisiñanan, 
amiga I amigonan, conocirnan I amistadnan. 


Amiga di cas: 
Aida Matos Gomez y famia, Ivonne Rosa, 
Lusmarie, Tanja 


Famianan: 
Figaroa, Geerman, Erasmus, Petit-Colina, 
Thijsen, Doulabi, Wolter, Tromp, Croes, 
Holsman, Quandt, Oduber, Albertus, 
Schenker, de Lange, Jaquin, Martinuz, 
Odor, Loefstok, Franken, Lake, Agumbero, 
Schuiltens, Fortin, Ayala, Perez, de Cuba, 
Rodriguez, Benita, Orman, Franklin, Gonzalez, 
Irausquin, St. Jago, van Balkom, v/d Linde, 
Arends, Christiaans, Lampe, Dirksz, Semerel, 
Trimon, Fingal, Herms, Jacobs, Lacle, Dijkhoff, 
Wever, Rasmijn, Werleman, Vrolijk, Luidens y 
demas famia. 
I cu gradecimento na staff, personal I 
voluntario nan di hospice atardi. 


Acto di entiero lo tuma lugar Diaranson 15 
februari 2023 di 2or pa 4or na Misa Santa 
Ana na Noord for di 2or e restonan mortal lo 
ta reposa den Misa Santa Ana y despues lo 
hiba nos defunto stima na su ultimo lugar di 
sosiego na santana catolico na Noord. 


Adres pa Condolencia: 
Aurora Funeral Home 
Diamars 14 februari 2023, 07:00-09:00 PM 


Nos disculpa si den momento di dolor nos por 
a lubida algun familiar. 

Manera solo ta despedi y e dia ta termina, asina mi ta 
despedi di boso y mi bida terenal a yega su fin. Laga e 
dushi recuerdonan cu mi a pasa cu boso ta boso consuelo 
te dia nos bolbe reunie den Reino Celestial. 


Cu inmenso tristesa , pero conforme cu Dios Su boluntad 
nos ta participa fayecimento inespera di nos ser keri: 


Mirto Alexander 
Krozendijk 
Mihor conoci como Mirto 
*08- 02-1961 - ɫ 29 -01-2023 


Su Mayornan den felis memoria: 
Emeterio “Techi” y Cleotilda “Tida” Krozendijk 


Su Rumanan: 
Vda Filomena Croes-Krozendijk y † Frans Croes 
†Alfonso “Boei” Krozendijk y vda Ulrika Krozendijk-Jacobs 
Shon Pe y Glenda Krozendijk-Kock 
Vdo Andresito “Dolf” y † Isaura Krozendijk-Sarda 
†Glenda Beatriz Krozendijk y vdo Jose Fernandes-Perna 
†Edwin Krozendijk 
†Ruben y vda Marlin Krozendijk- Penja 
Hildreth v/d Berg – Krozendijk y Rene van den Berg 


Mescos cu ruman: 
Eveline Lacle y famia (Corsow) 


Su sobrino(a)nan y sobresobrino(a)nan: 
Seever y Jessica Krozendijk-Kelly, Keaneeh y Jaydeeh, 
Dietwin Krozendijk y Merrely Franken, Kea’lah, Kyriah y Ly- 
Ann, 
Isandra Krozendijk, Andrew y Cayden, 
†Andres Aurelio Krozendijk, 
Albee y Roxenne Fernandes- Mathilda, Jeon y Elisha, 
dr. Eliza Fernandes y dr. Candida Sanchez Burmester, 
Reuben Krozendijk, 
Tahnee Krozendijk, 
dr. Kevin van den Berg y dr. Claire Koeyvoets, 
Willy Dirksz y famia. 
Elena Garcia y Maria “Dietje” Romero-Loor 


Tanta/Omo: 
Sra Vda. Alicia Krozendijk-Farro y famia 
Sr.Vdo. Alfred “Freddy” Maduro y famia 
Sra.Vda. Supriana Luciano y famia 
Su Omo y tantanan den felis memoria: 
Krozendijk- Kock y Bikker, 
Krozendijk- Kock y Maduro 


Su primo(a) nan hopi yega na cas: 
Marlon Maduro – Anthony Krozendijk – Dicky Krozendijk – 
Charlotte de Cuba-Maduro, Kathy Vrolijk-Krozendijk, Aura 
Kolman- Bikker. 


Su primo(a) nan y nan famia: Krozendijk-Kock- Bikker y 
Maduro 


Su amigo(a) nan stima: 
Sra Yaquelin Zambrano y Sr. Omar Castoñeda Cardona 
Sra Dica Mercado y famia 
Sr. Sonny Croes 
Sr. Jorge Dario 
Sr. Jose Do-Nascimento 
Sr. Jozef Barret 
Sr.Gabriel Lester y Sra Nelly Maduro 


Su bisiñanan : 
famia Comenencia-Fingal y famia Maduro–Oduber 


Su mascota stima: Rio 


Mescos cu famia: 
Sra Elvia Taborda-Lopez Zapata y famia ( Medellin 
Colombia), Sra Diane Horowitz y famia (New Jersey) 


Ta invita tur demas famia Krozendijk, Krosendijk, Croes, 
Kock, Sarda, Fernandes-Perna, Penja, van den Berg, 
Camacho, Farro, Maduro, Mathilda, Bikker, Koolman, 
Luciano, Kolman, Ras, Damian, Vrolijk, Do Nascimento, 
de Cuba, Theysen, Marselia, Taborda-Lopez Zapata, 
Ramirez, Comenencia y Romero-Loor. Debotonan di Cas 
di Oracion “Cu confianza y fe den Señor de Los Milagros 
di Buga”, su amigo(a) nan mucho hopi pa menciona, 
amistadnan, conocirnan, demas bisiñanan; pa asisti na 
acto di condolencia y despedida cu lo tuma lugar na 
Aurora Funeral Home dialuna 13 februari 2023 di 2 or pa 4 
or atardi. 


Cremacion ta tuma lugar den seno familiar. 
Enbes di flor of krans famia ta aprecia donacion pa : 
“Fundacion Ban Uni man pa cria nos muchanan”. 
Ta lamenta cu no ta ricibi bishita di condolencia na cas. 
Nos ta pidi disculpa si den nos tristesa nos por a lubida un 
famia. 


“Dios ta amor... y amor ta Dios, 
maske mi no ta na e mundo aki, 
tur dia lo mi ta banda 
di boso Curazon, mi por stens di loke 
Señor ta hasi” 
Salmo 33 


Cu profondo tristesa na nos curason, 
nos ta participa fayecimento di nos 
ruman y tanta: 


Jolanda 
Filomena Kelly 
Cariñosamente yama “Tanta Anda, 
Pechi” 
*13 mei 1945 - †7 februari 2023 


Na nomber di: 
Rumannan: 
†Hose “Cheche” y Ursula Giel-Tromp 
Alida y † Chou Tromp 
†Ruben Kelly 
Bernadeta y † Nildo Donata 
† Casimiro Kelly 
Raymond y Lucy Kelly-Croes 


Stima manera yiu: 
Remy Nicolaas y famia na Hulanda 


Sobrina y Sobrinonan: 
Richard Giel y famia 
Iris Giel y yiu 
Jacqueline Giel 
Marjory Rosel-Tromp y famia 
John Tromp y famia 
Jenny v/der Biezen-Tromp y famia 
Angeli Tromp-Tromp y famia 
Junior Donata y famia 
Lilian Donata y yiunan 
Gregory Donata 


Su amiganan, conocirnan y ayudante 
na Hulanda. 


Demas famia: 
Kelly, Maduro, Giel, Tromp, Donata, 
Croes, Rosel, v/der Biezen, Quandus, 
Geerman, Lewis, Marta, Ng, Wu, 
Botman 


Famianan na Hulanda: Donata, van 
Dinter, v/der Biezen, Pinard 
Tur demas famia na Aruba, Curaçao y 
Hulanda 


Acto di despedida y cremacion lo tuma 
lugar diaranson 15 februari 2023 na 
Hulanda. 


Disculpa nos si den nos tristesa nos por a 
lubida algun famia of conocir. 


Condolencia por wordo manda na: 
marjory-rt@hotmail.com 


The Lord is my shepherd, I shall not want. 
In verdant pastures, He gives me repose; 
beside restful waters, He leads me; He 
refreshes my soul. 
Even though I walk through the valley of the 
shadow of death, I will fear no evil; for You 
are at my side with Your rod and Your staff 
that give me courage. 
Psalm 23 


It is with deep sorrow that we announce 
the passing away on February 4th, 2023, of 
our beloved 


Ursula Jeanette 
Ahlip-Lejuez 


Left to mourn are: 


Her husband: 
Winston (Ako) Ahlip 


Her children: 
Timothy Ahlip and Catalina Ahlip 
Christopher Ahlip and Alexandra Ahlip 


Her grandchildren: 
Xenia, Vlad, Lazaro, 
Tristan, Bella 


Her parents: 
†Bernice K. Lejuez-Nisbet 
†John E. Lejuez 


Her siblings: 
†Agnes and †Thomas Thodé-Richardson 
†Rufus and Jane Richardson, 
Hyacinth (Tootsie) and †Adolf Leo-Lejuez, 
Tony and Yvonne Lejuez-Croes, 
Mary Lejuez 


Her in-laws: 
Thelma Ahlip, Wilma and Walter Tjon Pian 
Gia-Ahlip, Clifton and Gloria Ahlip, Morris 
Ahlip, Tessy and Selma Ahlip 


Nieces and nephews, cousins, godchildren 
and friends in Aruba, Curaçao, Sint Maarten, 
Holland, France and USA 


Employees of Heavenly Water, Sint Maarten 
Employees of Ako’s Upholstery, Aruba 


She was related to the following families: 
Ahlip, Lejuez, Thodé, Leo, Richardson, 
Nisbet, Georgescu, Ricci, Gibbs, Velazquez, 
Idigoras, Snijders, Wong, Cheung, Hazel, 
Arrindell, York, Meyers, Peterson, Williams, 
Huntington 


A special mention to her closest confidants: 
Sandra Idigoras, Jorge Velazquez, Ava 
Thodé 


If perhaps, in our grief, we forgot to mention 
any family and friends, please accept our 
apology. 


The family cordially invites you to join in 
celebrating her life on Wednesday, February 
15, 2023, at 2:00 pm to 4:00 pm at the Royal 
Funeral Home. 


